Jyrki Jokipakka

Jyrki Jokipakka (s. 20. elokuuta 1991 Tampere) on suomalainen jääkiekkopuolustaja, joka pelaa SM-liigajoukkue Tapparassa. Hän on pelannut urallaan SM-liigan lisäksi myös NHL:ssä, AHL:ssä, KHL:ssä ja Saksan DEL-liigassa.
Ura.
Seuraura.
Uran alku Ilveksessä 2008–2013.
Jokipakka on Ilveksen kasvatti. Hän voitti B2-nuorten SM-hopeaa vuonna 2008 sekä A-nuorten SM-pronssia vuosina 2010 ja 2011. Heinäkuussa 2010 Jokipakka solmi Ilveksen kanssa kaksivuotisen SM-liigasopimuksen. Hän kävi kauden 2010–2011 yhden ottelun verran lainalla Mestis-joukkue Lempäälän Kisassa ja pelasi syksyn aikana Mestistä myös kuusi ottelua alle 20-vuotiaiden maajoukkueessa tehden sarjassa yhteensä kolme syöttöpistettä. SM-liigassa Jokipakka debytoi kauden seitsemännessä ottelussa 30. syyskuuta 2010 vieraissa Bluesia vastaan, jolloin hän sai jääaikaa 15.06 minuuttia. Liigauransa avausmaalin hän teki 22. helmikuuta 2011 Pelicansia vastaan. 
Jokipakan tulokaskausi SM-liigassa toi yhteensä 48 runkosarja- ja viidessä pudotuspeliottelussa tehopisteet 1+8=9. Hän jakoi lukemalla +5 joukkueen runkosarjan sisäisen tehopörssin voiton Joonas Raskin kanssa. Jokipakka kuului koko liigan suurimpiin yllättäjiin ja nousi Ilveksen luottopuolustajaksi. Hän vahvisti myös joukkueen pronssia voittaneita A-nuoria keväällä 2011. Joulukuussa 2010 Jokipakka teki kaksivuotisen, kevääseen 2014 ulottuvan jatkosopimuksen Ilveksen kanssa.
Dallas Stars varasi Jokipakan "yli-ikäisenä" seitsemännellä kierroksella 195. pelaajana . Muun muassa International Scouting Servicen kykyjenetsijä Ross MacLean on luonnehtinut häntä "The Hockey Newsin" kirjoituksessaan myöhäisheränneeksi lupaukseksi. Jokipakka sai kykyjenetsijöiden huomion varsinkin alle 20-vuotiaiden MM-kilpailuissa.
Kauden 2011–2012 Jokipakka aloitti lainalla LeKissä, jossa hän pelasi kolme ottelua. Jokipakka oli heikon kauden ja runkosarjassa viimeiseksi sijoittuneen Ilveksen tehokkain puolustaja Ville Koistisen kanssa tehoilla 9+8=17. Hän jakoi myös joukkueen sisäisen maalipörssin kolmannen sijan Antti Kangasniemen ja Ville Korhosen kanssa. Kesäkuussa 2012 Jokipakka teki kolmivuotisen tulokassopimuksen Dallas Starsin kanssa, mutta hän palasi harjoitusleirin jälkeen vielä lainalle Ilvekseen kaudeksi 2012–2013. Jokipakka paransi taas edelliskaudesta tehopisteissä ja oli Ilveksen tehokkain puolustaja tehoilla 5+13=18. Hän otti kuitenkin taka-askelia puolustuspelaamisessa ja Jokipakan teholukema –29 oli koko SM-liigan heikoin, joka johtui osaksi myös Ilveksen heikosta kaudesta.
NHL 2013–2017.
Jokipakka siirtyi kaudeksi 2013–2014 Dallas Starsin organisaatioon. Hänet siirrettiin harjoitusleirin päätteeksi AHL:ään farmijoukkue Texas Starsiin. AHL-kaudella 2013–2014 Jokipakka keräsi 65 runkosarjaottelussa 20 tehopistettä, joista viisi oli maaleja ja 15 syöttöpisteitä. Pudotuspeleissä hän pelasi 21 ottelua ja voitti Calder Cupin, joka oli Texas Starsin seurahistorian ensimmäinen. Kaudella 2014–2015 Jokipaikka debytoi Starsin NHL-joukkueessa. Hän pelasi ensimmäisen NHL-ottelunsa 24. lokakuuta 2014 vieraissa New Jersey Devilsia vastaan. Jokipakka sai ottelussa jääaikaa 13.34 minuuttia. Hän avasi NHL-pistetilinsä 28. marraskuuta 2014 Minnesota Wildia vastaan tekemällä kaksi syöttöpistettä. Jokipakka pelasi NHL:ssä kauden aikana 51 runkosarjaottelua tehden kymmenen syöttöpistettä. Osan kaudesta hän pelasi myös Texas Starsissa AHL:ssä. Kesäkuussa 2015 hän teki Starsin kanssa yksisuuntaisen kahden vuoden mittaisen jatkosopimuksen, joka oli vuotuiselta arvoltaan 900 000 dollaria.
Kaudella Jokipakka teki ensimmäisen maalinsa NHL:ssä 3. marraskuuta 2015 Boston Bruinsia vastaan maalivahti Tuukka Raskin taakse. Hän pelasi Starsissa kaikkiaan 40 ottelua tehden kuusi tehopistettä, kunnes helmikuussa 2016 hänet kaupattiin Calgary Flamesiin vaihdossa puolustaja Kris Russelliin. Flamesissa Jokipakka jäi vähälle peliajalle ja joutui usein kokoonpanon ulkopuolelle. Kevään 2017 siirtotakarajalla hänet kaupattiin Ottawa Senatorsiin, mutta hän pelasi siellä vain kolme ottelua runkosarjassa. Idän konferenssifinaaleihin asti edenneen Ottawan kaikki pudotuspelit hän seurasi katsomossa. Viimeiseksi jääneellä NHL-kaudellaan hän pelasi 41 ottelua tehden kuusi tehopistettä.
KHL 2017–2022.
Ennen kautta 2017–2018 Jokipakka antoi näyttöjä Washington Capitalsille, mutta ei lopulta saanut NHL-sopimusta, joten hän siirtyi KHL:ään HK Sotšiin. Hän pelasi Sotšissa kaksi kautta, kunnes siirtyi kaudeksi 2019–2020 HK Sibir Novosibirskiin, jossa hän pelasi kolme kautta. Jokipakka jätti KHL:n maaliskuussa 2022 Venäjän hyökättyä Ukrainaan.
Lyhyt paluu Ilvekseen ja sen kautta Saksaan 2022–2024.
Kesäkuussa 2022 Jokipakka palasi kasvattiseuraansa Ilvekseen kauden 2022–2023 kattavalla sopimuksella. Hän voitti kauden päätteeksi SM-pronssia.
Kaudeksi 2023–2024 Jokipakka siirtyi vuoden mittaisella sopimuksella Saksan DEL-liigan Adler Mannheimiin.
Paluu Suomeen 2025–.
Kaudeksi 2025–2026 Jokipakka palasi SM-liigaan ja siirtyi kaksivuotisella sopimuksella Tapparaan.
Maajoukkueura.
Jokipakka edusti Suomea MM-kilpailuissa vuonna 2015 ja maailmancupissa vuonna 2016. Hän on pelannut yhteensä 23 A-maaottelua tehopistein 3+1=4. Jokipakka teki A-maajoukkuedebyyttinsä 16. huhtikuuta 2015 Tampereella Venäjää vastaan. Hän teki ensimmäisen A-maajoukkuemaalinsa viidennessä ottelussaan, saman kevään MM-kilpailujen avausottelussa 1. toukokuuta 2015 Yhdysvaltoja vastaan. Jokipakan osuma jäi Suomen 5–1-tappioon päättyneessä ottelussa joukkueen ainoaksi.
Jokipakka pelasi myös alle 20-vuotiaiden MM-kilpailuissa vuonna 2011. Yhteensä hän on pelannut 24 nuorten maaottelua.